ผู้บัญชาการตำรวจแห่งชาติ กำชับตำรวจทุกพื้นที่ ดูแลประชาชนในช่วงเทศกาลปีใหม่อย่างเต็มที่
ผู้บัญชาการตำรวจแห่งชาติ กำชับตำรวจทุกพื้นที่ ดูแลประชาชนในช่วงเทศกาลปีใหม่อย่างเต็มที่ ยืนยัน การข่าวยังไม่พบสิ่งบอกเหตุผิดปกติ        พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ยืนยันว่า ได้สั่งการให้ตำรวจทุกพื้นที่ เพิ่มความเข้มงวด การกวดขันดูแลความปลอดภัย และอำนวยความสะดวกให้กับประชาชนในช่วงเทศกาลปีใหม่อย่างเต็มที่ พร้อมยืนยันว่า การข่าวยังไม่พบสิ่งบอกเหตุความวุ่นวาย และเชื่อว่า ผู้ที่คิดจะก่อความไม่สงบในช่วงปีใหม่มีน้อยมาก แต่เจ้าหน้าที่ฝ่ายความมั่นคง ก็ไม่ประมาท ได้มีการติดตามการข่าวอย่างใกล้ชิด         ผู้บัญชาการตำรวจแห่งชาติ ยังขอความร่วมมือประชาชนเชื่อฟังรับคำแนะนำของเจ้าหน้าที่ พร้อมขออภัยหากเกิดความบกพร่องจากการทำหน้าที่ของตำรวจ และขอให้ประชาชนเดินทางท่องเที่ยวในช่วงเทศกาลปีใหม่ด้วยความสุขความสบายใจ